**Tom Cruise** (oik. **Thomas Cruise Mapother IV**, s. 3. heinäkuuta 1962 Syracuse, New York) on yhdysvaltalainen näyttelijä ja tuottaja. Hän on vuonna 1981 alkaneella urallaan esiintynyt useassa menestyselokuvassa, kuten *Mission: Impossible* -elokuvasarjassa. Cruise kuuluu elokuvahistorian eniten ansainneihin näyttelijöihin, ja hän on voittanut kolme Golden Globe -palkintoa parhaasta miespääosasta.

Varhainen elämä
---------------

Tom Cruise syntyi Syracusessa, New Yorkin osavaltiossa. Hänen vanhempansa ovat Thomas Cruise Mapother III ja Mary Lee Pfeiffer. Cruisen sukujuuret ovat Irlannissa, Saksassa, Walesissa ja Englannissa. Kaikki Cruisen isovanhemmat ja iso-isovanhemmat syntyivät Kentuckyssa Yhdysvalloissa.

Cruisen perhe muutti isän työn perässä useasti, ja Cruise asui lapsena muun muassa Glen Ridgessa ja Louisvillessa. Hänen vanhempansa erosivat, kun hän oli 13-vuotias.

Katolisen perheen poika Cruise kävi ennen high schoolia pappisseminaaria mutta keskeytti sen ensimmäisen vuoden jälkeen eikä tarkoituksena ollut alun perinkään valmistua papiksi. Cruise kärsi koulussa lukihäiriöstä. Hän oli hyvä urheilussa ja harkitsi painijan uraa, kunnes loukkasi polvensa high schoolissa.

Cruise kiinnostui näyttelemisestä osallistuttuaan 16-vuotiaana high schoolinsa *Guys and Dolls* -musikaalinäytelmään Nathan Detroitin roolissa. Koulun päätyttyä hän muutti New Yorkiin ja alkoi käydä koe-esiintymisissä.

Näyttelijän ura
---------------

### 1980-luku

Cruise teki näyttelijädebyyttinsä sivuroolissa menestyselokuvassa *Mieletön rakkaus* (1981). Sen jälkeen hän sai pienen roolin sotilaskouluun sijoittuvassa draamassa *Henkeen ja vereen* (1981). Ennen kuvauksien alkua ohjaaja Harold Becker siirsi Cruisen suurempaan rooliin. Sen jälkeen Cruise näytteli monen muun nousevan nuoren näyttelijän kanssa Francis Ford Coppolan ohjaamassa nuorisojengiläiskuvauksessa. *Outsiders – kolmen jengi* (1983).

Läpimurtonsa Cruise teki elokuvassa *Riskibisnes* (1983), josta hän sai Golden Globe -ehdokkuuden. Samana vuonna valmistuivat myös *Kreisi bisnes* ja *Kovaa peliä*. Seuraavaksi ilmestyi Ridley Scottin ohjaama kauhufilmin tehosteilla maustettu satuseikkailu *Legenda* (1985). Kansainväliseen suosioon Cruise nousi elokuvalla *Top Gun – lentäjistä parhaat* (1986), jossa hän näytteli hävittäjälentäjää. Samana vuonna ilmestyi Martin Scorsesen ohjaama *Suuret setelit*, jossa hän esitti biljardinpelaajaa. Elokuvassa *Sademies* (1988) Cruise näytteli omahyväistä liikemiestä, jonka veli on autistinen. Toinen samana vuonna ilmestynyt elokuva oli *Cocktail*, jossa Cruise esiintyi juppi-baarimikkona.

Ensimmäinen Oscar-ehdokkuus Cruiselle tuli vuonna 1989 Oliver Stonen Vietnamin sotaa käsittelevästä elokuvasta *Syntynyt 4. heinäkuuta*, joka kertoo sodan veteraanin Ron Kovicin tositapahtumiin perustuvan tarinan. Cruise näytteli 1980-luvulla kaikkiaan 13 elokuvassa.

### 1990-luku

Tom Cruise 61. Oscar-gaalassa vuonna 1989.
Elokuvassa *Days of Thunder – ukkosta radalla* (1990) Cruise esitti Nascar-rata-autoilijaa. Cruisen tuleva vaimo Nicole Kidman oli elokuvan toisessa pääosassa. Kidman oli myös Cruisen kanssa tähdittämässä seuraavaa 1992 ilmestynyttä *Kaukainen maa* -elokuvaa, jossa Cruise näytteli Amerikkaan lähtevää siirtolaista. Sen jälkeen seurasivat muun muassa sotaoikeuden kuvaus *Kunnian miehiä* (1992) ja John Grishamin menestysromaaniin perustuva, asianajajafirmaan sijoittuva jännityselokuva *Firma* (1993). Sitä seurasivat vampyyrin rooli elokuvassa *Veren vangit*, toimintasankarin rooli Brian De Palman elokuvassa *Vaarallinen tehtävä* (1996), urheiluagentin rooli elokuvassa *Jerry Maguire – elämä on peliä* (1996), rooli *Magnolia*-elokuvassa (1999) sekä lääkärin rooli Stanley Kubrickin eroottisessa jännityselokuvassa *Eyes Wide Shut* (1999).

### 2000–

Vuonna 2000 ilmestyi *Vaarallinen tehtävä II*, jonka ohjasi John Woo. Vuotta myöhemmin 2001 tieteiselokuvien Saturn-palkinnon Cruiselle toi lehtitalon omistajan rooli elokuvassa *Vanilla Sky*. Sitä seurasivat poliisikapteenin rooli Steven Spielbergin ohjaamassa tulevaisuudenkuvauksessa *Minority Report* (2002), yhdysvaltalaissotilaan rooli elokuvassa *Viimeinen samurai* (2003), palkkamurhaajan rooli elokuvassa *Collateral – väärä aika väärä paikka* (2004), jälleen Spielbergin ohjaama *Maailmojen sota* (2005), *Vaarallinen tehtävä III* (2006), senaattorin rooli jännityselokuvassa *Lions for Lambs* (2007), sivuosa studiopomona komediassa *Tropic Thunder* (2008) sekä saksalaisupseerin rooli elokuvassa *Operaatio Valkyrie* (2008).

Cruise on 2010-luvulla esiintynyt keskimäärin yhdessä elokuvassa joka vuosi. Vuonna 2010 Cruise näytteli toimintakomediassa *Knight & Day* ja vuonna 2011 *Vaarallinen tehtävä* -sarjan nelososassa *Mission: Impossible – Ghost Protocol*. Vuonna 2012 Cruise esitti 1980-luvun rocktähteä musikaalifilmissä *Rock of Ages*. Sen jälkeen hän on näytellyt muun muassa uusissa *Vaarallinen tehtävä* -elokuvissa sekä esittänyt Jack Reacheria toimintaelokuvissa *Jack Reacher: Tappajan jäljillä* ja *Jack Reacher: Paluu päämajaan*.

Cruise suunnittelee tekevänsä vuoden 2024 jälkeen avaruusmatkan, jolla kuvattua materiaalia käytettäisiin hänen elokuvassaan.

### Stuntit

Cruise tekee useat vaaralliset stunttinsa itse ilman sijaisnäyttelijää. Tätä myös korostetaan hänen elokuviensa markkinoinnissa. Cruise esimerkiksi suoritti 106 laskuvarjohyppyä (*Mission: Impossible – Fallout*), roikkui nousevan lentokoneen kyljessä (*Mission: Impossible – Rogue Nation*), kiipesi maailman korkeimman rakennuksen seinää ja pudottautui neljä kerrosta alemmas (*Mission: Impossible – Ghost Protocol*), hyppäsi katolta katolle kadun yli (*Mission: Impossible – Fallout*) murtaen nilkkansa sekä pidätteli hengitystään veden alla kuusi minuuttia (*Mission: Impossible – Rogue Nation*). Hän on elokuvien kuvauksissa myös muun muassa kiivennyt kallioseinämiä, istunut lentävän hävittäjän ohjaamossa sekä lentänyt helikopteria. Stunttikoordinaattori Wade Eastwoodin mukaan Cruise on kyvyiltään ja omistautumiseltaan poikkeuksellinen elokuvanäyttelijöiden joukossa. Cruise käyttää kuitenkin turvavaijereita, jotka poistetaan kuvasta digitaalisesti. Joissakin kohtauksissa Cruisen sijaisnäyttelijänä on toiminut esimerkiksi Keith Campbell. Ohjaaja Brad Birdin mukaan Cruisella on elokuviensa tuottajana valta etsiä sellainen vakuutusyhtiö, joka myöntää hänelle vakuutuksen.

Yksityiselämä
-------------

### Perhe

Cruise kolmannen vaimonsa Katie Holmesin kanssa vuonna 2009.
Cruise on ollut kolme kertaa naimisissa. Hänen ensimmäinen vaimonsa oli näyttelijä Mimi Rogers, jonka kanssa hän meni naimisiin vuonna 1987. Erottuaan Rogersista Cruise meni vuonna 1990 naimisiin näyttelijä Nicole Kidmanin kanssa. Pariskunta adoptoi kaksi lasta. He erosivat vuonna 2001. Cruise meni vuonna 2006 naimisiin näyttelijä Katie Holmesin kanssa. Heidän yhteinen tyttärensä Suri oli syntynyt aiemmin samana vuonna. Pariskunta erosi vuonna 2012.

### Uskonto

Cruise on skientologi. Hän liittyi Skientologikirkkoon vuonna 1986 naisystävänsä Mimi Rogersin suosituksesta. Cruisesta on tullut vuoden 2001 jälkeen skientologian näkyvin ja kiihkein puolestapuhuja ja lähetystyöntekijä sekä suurin lahjoittaja. Cruise on muiden skientologien tapaan arvostellut julkisesti psykiatriaa ja mielialalääkkeiden käyttöä sekä markkinoinut skientologien yhteiskunnallisia ohjelmia kuten Narcononia ja Criminonia. Cruisen esiintymiset skientologian puolesta ovat tuoneet hänelle myös negatiivista julkisuutta.

Elokuussa 2006 Paramount Pictures -elokuvayhtiö sai tarpeekseen tähtinäyttelijänsä aiheuttamasta julkisuudesta. Se päätti 14 vuotta jatkuneen yhteistyön jättämällä uusimatta sopimuksensa Cruisen ja liikekumppani Paula Wagnerin tuotantoyhtiön kanssa. Paramount Picturesin emoyhtiön Viacomin puheenjohtaja Sumner Redstone kertoi Wall Street Journalille: "(Cruisen) viimeaikainen käytös ei ole ollut hyväksyttävää Paramountille."

### Omaisuus ja ansiot

Cruise on yksi elokuvahistorian eniten ansainneista elokuvanäyttelijöistä. Koko uransa aikana hän on ansainnut arviolta 745 miljoonaa dollaria, joista osa on tullut näyttelijänpalkkioista ja osa tuottajana. Elokuvista *Vaarallinen tehtävä II* ja *Maailmojen sota* Cruise ansaitsi sata miljoonaa dollaria kummastakin. Cruisen omaisuudeksi vuonna 2019 arvioitiin 570 miljoonaa dollaria.

Cruise ja hänen kolmas vaimonsa Katie Holmes tekivät ennen avioliiton solmimista avioehtosopimuksen. Avioeron jälkeen Cruise on maksanut elatusapua 400 000 dollaria vuodessa.

Cruisella on ollut lentolupakirja vuodesta 1994 lähtien. Hän omistaa useita yksityisiä suihkukoneita, kuten 20 miljoonan dollarin arvoisen Gulfstream IV:n sekä toisen maailmansodan aikaisen P-51 Mustangin.

Filmografia
-----------

| Elokuvat |
| --- |
| Vuosi | Suomenkielinen nimi | Alkuperäinen nimi | Rooli |
| 1981 | *Mieletön rakkaus* | *Endless Love* | Billy |
| *Henkeen ja vereen* | *Taps* | David Shawn |
| 1983 | *Outsiders – kolmen jengi* | *The Outsiders* | Steve Randle |
| *Kreisi bisnes* | *Losin’ It* | Woody |
| *Riskibisnes* | *Risky Business* | Joel Goodson |
| *Kovaa peliä* | *All the Right Moves* | Stefen Djordjevic |
| 1985 | *Legenda* | *Legend* | Jack |
| 1986 | *Top Gun – lentäjistä parhaat* | *Top Gun* | Pete "Maverick" Mitchell |
| *Suuret setelit* | *The Color of Money* | Vincent Lauria |
| 1988 | *Cocktail* | Brian Flanagan |
| *Nuoret sankarit* | *Young Guns* | Cowboy |
| *Sademies* | *Rain Man* | Charlie Babbitt |
| 1989 | *Syntynyt 4. heinäkuuta* | *Born on the Fourth of July* | Ron Kovic |
| 1990 | *Days of Thunder – ukkosta radalla* | *Days of Thunder* | Cole Trickle |
| 1992 | *Kaukainen maa* | *Far and Away* | Joseph Donnelly |
| *Kunnian miehiä* | *A Few Good Men* | Daniel Kaffee |
| 1993 | *Firma* | *The Firm* | Mitch McDeere |
| 1994 | *Veren vangit* | *Interview with the Vampire: The Vampire Chronicles* | Lestat de Lioncourt |
| 1996 | *Vaarallinen tehtävä* | *Mission: Impossible* | Ethan Hunt |
| *Jerry Maguire – elämä on peliä* | *Jerry Maguire* | Jerry Maguire |
| 1999 | *Eyes Wide Shut* | William Harford |
| *Magnolia* | Frank T. J. Mackey |
| 2000 | *Vaarallinen tehtävä II* | *Mission: Impossible II* | Ethan Hunt |
| 2001 | *Vanilla Sky* | David Aames |
| *Stanley Kubrick – Ohjaajan muotokuva* | *Stanley Kubrick: A Life in Pictures* | kertoja (ääni) |
| 2002 | *Minority Report* | John Anderton |
| *Austin Powers ja kultamuna* | *Austin Powers in Goldmember* | oma itsensä |
| 2003 | *Viimeinen samurai* | *The Last Samurai* | Nathan Algren |
| 2004 | *Collateral – väärä aika, väärä paikka* | *Collateral* | Vincent |
| 2005 | *Maailmojen sota* | *War of the Worlds* | Ray Ferrier |
| 2006 | *Vaarallinen tehtävä III* | *Mission: Impossible III* | Ethan Hunt |
| 2007 | *Lions for Lambs* | senaattori Jasper Irving |
| 2008 | *Operaatio Valkyrie* | *Valkyrie* | Claus von Stauffenberg |
| *Tropic Thunder* | Les Grossman |
| 2010 | *Knight & Day* | Roy Miller |
| 2011 | *Mission: Impossible – Ghost Protocol* | Ethan Hunt |
| 2012 |  *Rock of Ages* | Stacee Jaxx |
| *Jack Reacher: Tappajan jäljillä* | *Jack Reacher* | Jack Reacher |
| 2013 | *Oblivion* | Jack Harper |
| 2014 | *Edge of Tomorrow* | Bill Cage |
| 2015 | *Mission: Impossible – Rogue Nation* | Ethan Hunt |
| 2016 | *Jack Reacher: Paluu päämajaan* | *Jack Reacher: Never Go Back* | Jack Reacher |
| 2017 | *The Mummy* | Nick Morton |
| *American Made* | Barry Seal |
| 2018 | *Mission: Impossible – Fallout* | Ethan Hunt |
| 2022 | *Top Gun: Maverick* | Pete "Maverick" Mitchell |
| 2023 | *Mission: Impossible – Dead Reckoning Part One* | Ethan Hunt |
| 2024 | *Mission: Impossible – Dead Reckoning Part Two* | Ethan Hunt |
|

Tuottajana
----------

Tom Cruise on ollut päätuottajana elokuvissa *The Others*, *Narc* ja *Väritetty totuus*. Muita Cruisen tuottamia elokuvia ovat esimerkiksi kaikki *Mission: Impossible* -elokuvat, *Jack Reacher: Paluu päämajaan*, *Jack Reacher: Tappajan jäljillä*, *Elizabethtown*, *Viimeinen samurai*, *Vanilla Sky* ja *Rajaton tahto*.

Cruise/Wagner Productions -tuotantoyhtiö on filmituotantoyhtiö, jonka Tom Cruise perusti aiemman agenttinsa Paula Wagnerin kanssa. Yhtiö perustettiin tarkoituksena saada Tom Cruiselle enemmän valtaa tuotannossa ja lisätä tuottoa. Marraskuussa 2006 Metro-Goldwyn-Mayer tarjosi yhtiölle sopimuksen, jolla osa filmituotantoyhtiö United Artistsia (lyhenne 'UA') siirtyi Cruise/Wagnerin omistukseen. Tom Cruise ja Paula Wagner yhdessä MGM:n kanssa perustivat "uuden United Artists" -yhtiön, ’New UA’. Yhtiön elokuvia ovat muun muassa *Vanilla Sky*, *Rajaton tahto* (1998), *The Others* (2001), *Minority Report* (2002), *Viimeinen samurai* (2003), *Väritetty totuus* (2003), *Maailmojen sota* (2005), *Elizabethtown* (2005), *Vaarallinen tehtävä* -elokuvat, *Lions for Lambs* (2007), *Operaatio Valkyrie* (2008) ja *Mission: Impossible – Ghost Protocol* (2011).

Palkinnot ja ehdokkuudet
------------------------

### Golden Globe

Cruise on saanut roolitöistään kolme Golden Globe -palkintoa:

* *Syntynyt 4. heinäkuuta* (1990)
* *Jerry Maguire – elämä on peliä* (1997)
* *Magnolia* (2000)

Lisäksi Cruise on saanut Golden Globe -palkintoehdokkuudet rooleistaan elokuvissa *Riskibisnes* (1984), *Kunnian miehiä* (1993), *Viimeinen samurai* (2004) ja *Tropic Thunder* (2009).

### Oscar

Cruise on ollut Oscar-ehdokkaana rooleistaan elokuvissa *Syntynyt 4. heinäkuuta*, *Jerry Maguire – elämä on peliä* ja *Magnolia*.

### MTV Movie Awards

Cruise on voittanut kaksi MTV Movie Awards -elokuvapalkintoa:

* *Vaarallinen tehtävä II*
* *Jerry Maguire – elämä on peliä*

Lisäksi Cruise on saanut MTV:n Generation Award (suom. MTV-sukupolvi) -tunnustuspalkinnon

### Muita elokuvapalkintoja

* Amerikan filmi-instituutin (AFI) -palkinto, *Viimeinen samurai*.
* BAFTA-palkinto *Syntynyt 4. heinäkuuta*
* People’s Choice Awards, 1990 ja 1994
* Saturn-palkinto *Vanilla Sky*

### Muita palkintoja

Vuonna 2011 ihmisoikeusjärjestö Simon Wiesenthal -keskus myönsi Tom Cruiselle humanitäärisen palkinnon (*The Humanitarian Award*) Cruisen pitkäaikaisesta tuesta *Simon Wiesenthal -keskukselle* ja sen *Suvaitsevaisuuden museolle* (engl. *The Museum of Tolerance*).

Lähteet
-------

1. ↑  Tom Cruise *Ethnicity of Celebs*. Viitattu 18.4.2020.
2. 1 2 3 4  Tom Cruise Biography *Biography.com*.  15.8.2019. Viitattu 18.4.2020. (englanniksi)
3. 1 2  Michael Daly: Tom Cruise Was on Track to Become a Priest in His Youth *Newsweek*.  9.7.2012. Viitattu 18.4.2020. (englanniksi)
4. ↑  Li Cohen: Tom Cruise plans to film a movie in space — and could be the first civilian to do a spacewalk  11.10.2022. CBS News. Viitattu 27.6.2023.
5. ↑  Cotter, Padraig: Did Tom Cruise Climb Mission: Impossible 2's Mountain Without A Safety Cable? *ScreenRant*.  3.8.2022. Viitattu 3.9.2022. (englanniksi)
6. ↑  Jason Guerrasio: Tom Cruise's 10 best stunts of all time, ranked *Insider*.  28.5.2022. Viitattu 3.9.2022.
7. ↑  Charles Thorp: The Man Behind Tom Cruise’s Most Badass Stunts *Men's Journal*. Viitattu 3.9.2022.
8. ↑  White, James: The Best Stunts Of The Mission: Impossible Movies *Empire*. Viitattu 3.9.2022.
9. ↑  Tom Cruise - Biography *Hello Magazine*. Viitattu 18.4.2020. (englanniksi)
10. ↑  Reitman, Janet: *Inside Scientology: The Story of America’s Most Secretive Religion*, s. 272–294. Houghton Miffin Harcourt, 2011. ISBN 9780618883028. (englanniksi)
11. ↑  Sumner Redstone: Tom Cruise 'Effectuates creative suicide' (Arkistoitu – Internet Archive) ropeofsilicon.com 23. elokuuta 2006
12. ↑  Conner Schwerdtfeger, Jason Wiese: The 10 Highest Grossing Actors of All Time *Cinema Blend*.  26.5.2023. Viitattu 10.7.2023.
13. 1 2  Tom Cruise Net Worth *Celebrity Net Worth*. Viitattu 18.4.2020. (englanniksi)
14. ↑  Matthew Stibbe: Tom Cruise Goes Top Gun With New P-51 Mustang *Forbes*.  16.4.2012. Viitattu 4.8.2022.
15. 1 2  Tom Cruise Golden Globe Awards. Viitattu 18.4.2020. (englanniksi)
16. ↑  Tom Cruise *Oscars Awards Database*. Viitattu 18.4.2020. (englanniksi)
17. ↑  Tom Cruise at Simon Wiesenthal Center (Arkistoitu – Internet Archive) (englanniksi)

Aiheesta muualla
----------------

* Sitaatteja aiheesta **Tom Cruise** Wikisitaateissa

* Kuvia tai muita tiedostoja aiheesta **Tom Cruise** Wikimedia Commonsissa

* Tom Cruisen virallinen sivusto
* Tom Cruise Elonetissä.
* Tom Cruise Internet Movie Databasessa. (englanniksi)
* Iltalehden Julkkislista: Tom Cruise


|  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF

 |
|  |
| Kansalliset | 
* Norja
* Espanja
* Ranska
* BnF data
* Katalonia
* Saksa
* Israel
* Yhdysvallat
* Latvia
* Japani
* Tšekki
* Australia
* Korea
* Alankomaat
* Puola

 |
|  |
| Tieteilijät | 
* CiNii

 |
|  |
| Taiteenala | 
* MusicBrainz

 |
|  |
| Henkilöt | 
* Deutsche Synchronkartei
* Deutsche Biographie
* Trove
* Elonet
* Yle

 |
|  |
| Muut | 
* NARA
* SNAC
* IdRef

 |

 |